b'\n_START_ARTICLE_\nKatioonne pol\xc3\xbcmerisatsioon\n_START_PARAGRAPH_\nKatioonne pol\xc3\xbcmerisatsioon ehk katioonpol\xc3\xbcmerisatsioon on \xc3\xbcks ahelpol\xc3\xbcmerisatsiooni viisidest, milles aktiivsete osakestena osalevad monomeeri molekulidest moodustunud katioonset t\xc3\xbc\xc3\xbcpi intermediaadid._NEWLINE_Katioonse mehhanismi j\xc3\xa4rgi pol\xc3\xbcmeriseeruvad elektronodonoorseid asendusr\xc3\xbchmi sisaldavad alkeenid ja teatud heterots\xc3\xbcklilised \xc3\xbchendid. Siin ahelreaktsioon genereeritakse  monomeerist happelise (s.t. katioonse) initsiaatori toimel. Tavaliselt on selleks tugevad prootonhapped (H\xe2\x82\x82SO\xe2\x82\x84, HClO\xe2\x82\x84 jt) v\xc3\xb5i Lewise happed (BF\xe2\x82\x83, AlCl\xe2\x82\x83, SnCl\xe2\x82\x84, FeCl\xe2\x82\x83 jt). Reaktsiooni initsieerimine Lewise hapete toimel vajab kokatal\xc3\xbcsaatori (n\xc3\xa4iteks v\xc3\xa4hene hulk vett H-OH v\xc3\xb5i polaarset \xc3\xbchendit R-Cl v\xc3\xb5i R-OH jm) osalust. Initsieerimisreaktsioonis moodustuvad karbokatioonid v\xc3\xb5i ioonpaarid v\xc3\xb5i oksooniumioonid jm. Alkeenide aktiivsuse rida on \xc3\xbcldiselt samane moodustuvate karbokatioonide stabiilsuse reaga, kusjuures katioonide aktiivsus muutub vastupidises suunas. Heterots\xc3\xbcklid reageerivad ts\xc3\xbckli avanemisega (nimetatakse ts\xc3\xbckliavamispol\xc3\xbcmerisatsioon, milles moodustuvad lineaarsed pol\xc3\xbcmeerid), kusjuures nende reaktsiooniv\xc3\xb5ime on oluliselt seotud ts\xc3\xbckli steerilise pingega.'